Návrh na vyslovenie súhlasu s bezodplatným prevodom vlastníctva majetku štátu v správe Fondu detí a mládeže – akcií obchodnej spoločnosti                         Hotely mládeže Slovakia, a. s. 

Fond detí a mládeže (ďalej len FDaM) bol zriadený zákonom č. 189/1993 Z.z. v znení neskorších predpisov. Je právnickou osobou sui generis. FDaM spravuje majetok vo vlastníctve Slovenskej republiky. Ide o majetok, ktorý je vymedzený v § 3 ods. 1  zákona a tvoria ho najmä: 
a)	veci a práva,
b)	finančné prostriedky,
c)	majetkové účasti na podnikaní fyzických a právnických osôb,
d)	iné majetkové hodnoty,
e)	záväzky.
Dňa 31.12.1992 Ministerstvo školstva  SR (ďalej len MŠ SR) založilo zakladateľskou listinou  spoločnosť Hotely mládeže Slovakia, a. s., (ďalej len HMS, a. s.). Základné imanie tejto spoločnosti tvoril nepeňažný vklad vo výške 500 mil. Sk  Predmetom nepeňažného vkladu zakladateľa bol všetok majetok slúžiaci na prevádzkovanie hospodárskych zariadení HMS, a. s., a Cestovnej kancelárie mládeže Slovenska, zrušenej bez likvidácie.
Dňa 09.01.1995 na valnom zhromaždení MŠ SR ako zakladateľ a jediný akcionár            HMS, a. s. bezodplatne previedlo 5 000 ks akcií na FDaM. Na valnom zhromaždení dňa 20.6.2001 sa rozhodlo o vydaní 5 kusov hromadných akcií, pričom každá jedna hromadná akcia nahrádza 1000 kusov neverejne obchodovateľných listinných akcií znejúcich na meno s  menovitou hodnotou 100 000,- Sk, ktoré sa nachádzajú u akcionára. V súčasnej dobe je zaregistrovaný zoznam akcionárov týchto akcií na Stredisku cenných papierov SR. 
HMS, a. s.,  sú samostatnou právnickou osobou, ktorá je vlastníkom svojho majetku, pričom akcie HMS, a. s., sú v správe FDaM, resp. akcionárske práva vykonáva FDaM. Vzhľadom na to, že na základe zákona č. 189/1993 Z.z. FDaM len spravuje majetok, akcie HMS, a. s., sú vo vlastníctve Slovenskej republiky podľa § 3 ods.1 písm. c) zákona. Nakladanie s majetkom HMS, a. s., patrí do výlučnej kompetencie orgánov tejto spoločnosti. FDaM môže ovplyvniť nakladanie s  majetkom HMS, a. s., len prostredníctvom valného zhromaždenia spoločnosti, na ktorom realizuje výkon akcionárskych práv.
V zmysle §3 ods. 3 zákona č. 189/1993 Z.z.  „majetok FDaM  nepodlieha právnym predpisom o privatizácii národného majetku“, tj. nepodlieha režimu zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Podľa   § 6 ods. 4 písm. d) zákona o FDaM môže FDaM s predchádzajúcim súhlasom vlády SR vykonať prevod vlastníctva majetku, ku ktorému má právo správy na iné osoby. Odkaz pod čiarou uvádza  §45 zákona č. 92/1991 Zb. Tento odkaz znamená použitie analogického postupu ako pri prevode vlastníctva majetku štátu podľa §45 zák. č. 92/1991 Zb. s tým rozdielom, že FDaM predkladá žiadosť o prevod vlastníctva majetku prostredníctvom predsedu Rady FDaM priamo vláde SR. Dôkazom tohoto tvrdenia je vyššie citované ustanovenie §3 ods. 3 zákona o FDaM, ktoré vylučuje aplikáciu zákona č. 92/1991 Zb. Materiál je vypracovaný v súlade so smernicou MSPNM SR č. 7/1997.
Prevod akcií HMS, a. s., ktoré sú v správe FDaM predpokladá, že FDaM prevádzané akcie na plnenie svojich úloh nepotrebuje z dôvodu predpokladaného zániku v roku 2002. 

I. 	Dôvody zrušenia  časti B.2 uznesenia vlády SR č. 658/2001, ktorým vláda udelila predchádzajúci súhlas na predaj akcií obchodnej spoločnosti Hotely mládeže Slovakia, a.s., v súlade s § 6 ods. 4 písm. d) zákona 189/1993 o Fonde detí a mládeže.

V materiáli „Návrh postupu Fondu detí a mládeže pri odplatnom prevode majetku obchodnej spoločnosti Hotely mládeže Slovakia, a. s., so sídlom v Bratislave“ predloženým MŠ SR na rokovanie vlády dňa 11. júla 2001 boli v časti IV „alternatívy“ uvedené štyri možnosti ďalšieho postupu: 
I.	predaj jednotlivých Hotelov Junior formou výberového konania,
II.	likvidácia akciovej spoločnosti,
III.	prevod akcií akciovej spoločnosti, ktoré sú v správe FDaM,
IV.	prevod obchodných podielov dcérskych spoločností HMS, a. s., po ich založení,
pričom predkladateľ v „Závere“  navrhuje  vzhľadom na uvedený skutkový a právny stav a za účelom zmeny vlastníctva predmetných hotelov  dve alternatívy postupu:
A. v prípade súhlasu vlády SR s poskytnutím návratnej finančnej výpomoci vo výške                50,0 mil. Sk odsúhlasiť realizáciu odpredaja majetku FDaM alternatívou 4 (uznesenia A.1, B.1, C.1, D.1, D.2)
B. v prípade nesúhlasu vlády SR s poskytnutím návratnej finančnej výpomoci umožniť akcionárovi – FDaM -  možnosť postupovať podľa všetkých alternatív s tým, že akcionár zvolí najoptimálnejšiu variantu s cieľom najlepšieho zhodnotenia majetku HMS, a. s., (uznesenia A.1, B.1, B.2, D.1, D.2).
Na rokovaní vlády SR bola zamietnutá varianta obsahujúca poskytnutie finančnej výpomoci (bod C.1 návrhu uznesenia) a vláda  SR schválila akcionárovi –  FDaM -  možnosť postupovať podľa všetkých alternatív s tým, že akcionár zvolí najoptimálnejšiu variantu               s cieľom najlepšieho zhodnotenia majetku HMS, a. s. Vzhľadom na to, že varianta  III. vyžaduje predchádzajúci súhlas vlády SR, bol tento vládou SR udelený uznesením č. 658/2001.
Následne HMS, a. s., začali  proces odpredaja majetku, pričom za najoptimálnejší variant bol zvolený spôsob predaja jednotlivých hotelov. Výberové konanie  momentálne prebieha. 
Vláda SR uznesením č. 248/2001 zo dňa 15.3.2001 uložila ministrovi školstva posúdiť opodstatnenosť FDaM a predložiť na rokovanie vlády SR návrh ďalšieho postupu.                  Po rozhodnutí vlády SR - uznesenie č.714/2001 z 18.júla 2001 FDaM v súčasnom období realizuje bezodplatný prevod majetku štátu v správe FDaM na Nadáciu mládeže Slovenska (ďalej len NMS) 
Vzhľadom na skutočnosť, že k odpredaju akcií podľa uznesenia č. 658/2001  bod  B.2 nedošlo a budúci výnos z odpredaja akcií alebo samotných hotelov mal podľa „Koncepcie rozvoja FDaM“ slúžiť na vytvorenie istiny grantového fondu, navrhuje Rada FDaM prevod týchto akcií na NMS, ktorá bude ďalej pokračovať v procese odpredaja uvedeného majetku.
Z uvedeného dôvodu predložila Rada FDaM návrh na bezodplatný prevod akcií spoločnosti HMS, a. s., na NMS. Ide o posledný majetok štátu v správe FDaM, ktorý bol plánovaný na prevod do tejto nadácie. Vo FDaM tak ostane iba majetok určený na vysporiadanie záväzkov, po ktorom FDaM môže vstúpiť do likvidácie (prípadný zisk z likvidačného zostatku by mal byť podľa návrhu MŠ SR opäť prevedený na NMS).
Vzhľadom na návrh prevodu akcií HMS, a. s., na NMS je potrebné zmeniť uznesenie vlády č. 658/2001 – v bode B.2, ktorým bol daný predbežný súhlas na odpredaj akcií               HMS, a. s. 

II.	 Bezodplatný prevod akcií  HMS, a. s., na Nadáciu mládeže Slovenska

Vláda SR v roku 2000 prerokovala a Národná rada SR schválila koncepciu rozvoja FDaM. Zámerom bolo reformovať FDaM tak, aby plnil funkcie, pre ktoré bol zriadený. Cieľom bolo maximalizovať výnos z majetku, jeho efektívne využitie v prospech detí a mládeže, ako i zlepšenie postavenia FDaM pri realizácii jeho funkcií.
Koncepcia stanovila dve základné línie budúcnosti FDaM:
•	zefektívniť správu majetku,
•	upraviť právne postavenie FDaM tak, aby skutočne mohol plniť svoj účel.
Zefektívnením správy majetku sa myslel odpredaj a následná kapitalizácia tej časti majetku, ktorý nebol využiteľný k účelu FDaM, alebo takého majetku, ktorého správa bola investične náročná. Cieľovým stavom bolo zúženie rozsahu spravovaného majetku na administratívne budovy a niektoré rekreačné zariadenia. Tento majetok mal byť právne vysporiadaný bez ďalších bremien z minulosti, aby jeho správa nebola len zachraňovaním pred právnymi spormi a technickými problémami.  Zámerom využitia bola priama podpora detí a mládeže (prenájom kancelárskych priestorov resp. špeciálne projekty využitia rekreačných zariadení), ako i ďalší prenájom, pri ktorom bolo jediné kritérium - čistý výnos. Pri hľadaní optimálnej formy pri transformácii FDaM zadefinovalo MŠ SR okrem kritéria efektívnej správy majetku aj dve ďalšie podmienky: 
-     silnú kontrola pohybu s majetkom a finančnými prostriedkami,
-	zabezpečenie vplyvu tých, pre ktorých je majetok určený – zástupcov mládežníckych              a študentských organizácií.
Tento zámer sa podarilo naplniť vytvorením NMS. Založením NMS došlo k vytvoreniu novej, transparentnej bázy správy majetku, nezaťaženej záväzkami a nevysporiadanými záležitosťami z minulosti, ktorá bude môcť ďalej a bez záväzkov realizovať zámer v pôvodnej „Koncepcii ďalšieho rozvoja FDaM.“ 
Vzhľadom na komplikovaný právny stav a reálnu šancu konkurzu, respektíve iných krokov znemožňujúcich realizáciu „Koncepcie“ zo strany bývalých nájomcov, predložila Rada FDaM na zasadnutie vlády SR dňa 18. júla 2001 návrh na bezodplatný prevod približne 80% majetku FDaM na NMS. Vláda uznesením č. 714/2001 previedla uvedenú časť majetku štátu v správe FDaM na NMS. 
Vláda SR ďalej uznesením č. 248/2001 z 15.3.2001 uložila ministrovi školstva posúdiť opodstatnenosť FDaM a predložiť na rokovanie vlády SR návrh ďalšieho postupu. MŠ SR pripravilo návrh zákona o likvidácii FDaM. Po vyrovnaní záväzkov FDaM vstúpi do likvidácie a likvidačný zostatok (zisk) bude opäť prevedený na NMS. V súvislosti s likvidáciou FDaM predkladá Rada FDaM návrh na prevod akcií HMS, a. s., na NMS. Ide o posledný majetok štátu v správe FDaM, ktorý bol plánovaný na prevod do NMS. Vo FDaM ostane iba majetok určený na vysporiadanie záväzkov (prípadný zisk z likvidačného zostatku bude podľa návrhu MŠ SR opäť prevedený na NMS). FDaM tak môže vstúpiť do likvidácie.

III.	zosúladenie predkladaného materiálu zo Smernicou MSPNM SR č. 7/1997 upravujúcou postup pri povoľovaní výnimiek podľa  § 45 zákona č. 92/1991 Zb.

1.	Stanovisko zakladateľa, vrátane právneho stanoviska k prevodu, odôvodnenie prevodu so zhodnotením dopadu predaja častí majetku na hospodárenie a funkčnosť podniku (nepotrebnosť alebo nemožnosť využívania pri ďalšej činnosti štátneho podniku):
Nevzťahuje sa na FDaM, vzhľadom k tomu, že FDaM  nemá zakladateľa – príloha č. 1. 

2.	Vymedzenie a špecifikáciu majetku navrhovaného na prevod a jeho súvislosť s vypracovaným privatizačným projektom (LV, geometrický plán, prehlásenie o vylúčení reštitučných nárokov, u pozemkov uviesť katastrálne územie, druh pozemku, výmeru pozemku apod.):
Ide o prevod 5 kusov hromadných akcií spoločnosti Hotely mládeže Slovakia, a. s., kde je FDaM jediným akcionárom na Nadáciu mládeže Slovenska z dôvodu pripravovanej likvidácie a  následného zániku FDaM.

3.	Nadobúdacia hodnota, oprávky a zostatková hodnota: 
Dňa 9.1.1995 na valnom zhromaždení MŠ SR ako zakladateľ a jediný akcionár HMS, a.s. bezodplatne previedlo 5000 ks akcií v nominálnej hodnote po 100.000,-Sk na FDaM.            Na valnom zhromaždení dňa 20.6.2001 sa rozhodlo o vydaní 5 kusov hromadných akcií, pričom každá jedna hromadná akcia nahrádza 1000 kusov neverejne obchodovateľných listinných akcií znejúcich na meno s menovitou hodnotou 100 000,-Sk, ktoré sa nachádzajú u akcionára. Hodnota akcií je 500,000.000,-Sk. V súčasnej dobe je zaregistrovaný zoznam akcionára týchto akcií na Stredisku cenných papierov SR                (príloha č. 2)

4.	Cenu určenú znaleckým posudkom (posudok vyhotovený v príslušnom roku, kedy sa prevod realizuje):
Netýka sa predloženého materiálu.

5.	Žiadosť záujemcu o kúpu s návrhom kúpnej ceny, výpis z obchodného registra (u fyzickej osoby živnostenský list alebo rodný list) a finančné krytie:
Ide o bezodplatný prevod majetku štátu v správe FDaM na Nadáciu mládeže Slovenska, ktorá je registrovaná v registri nadácií na Ministerstve vnútra zo dňa 18.7.2001 pod č. 203/Na-96/621, IČO: 36 069 787 so sídlom Pražská 11, 816 36 Bratislava (príloha č. 3).

6.	Návrhu prevodu formou obchodnej verejnej súťaže - predložiť podmienky a kritériá verejnej súťaže:
Netýka sa predloženého materiálu.

7.	Výpis z obchodného registra príslušného štátneho podniku, z ktorého sa prevádza majetok, stanovisko jej štatutárneho orgánu:
FDaM je zapísaný v obchodnom registri Okresného súdu Bratislava I., odd. Po, vložka č. 331/B, štatutárnym orgánom je Rada Fondu detí a mládeže zastúpená jej predsedom. Stanovisko štatutárneho orgánu je vyjadrené a zdôvodnené vo vlastnom materiáli             (príloha č. 1)

8.	Zmluvu o uzavretí budúcej zmluvy na odplatný prevod, ktorá obsahuje podmienku pre uzavretie kúpnej zmluvy, a to schválenie vo vláde SR podľa § 45 ods. 5 zákona:
Netýka sa predloženého materiálu, ide o bezodplatný prevod.

9.	Stanovisko Slovenského pozemkového fondu v prípade, že predmetom výnimky je majetok štátneho podniku hospodáriaceho na pôde:
Netýka sa predloženého materiálu.

10.	Ak ide o výnimku na odplatný prevod žiada štátny podnik obhospodarujúci lesný pôdny fond súhlasné stanovisko orgánu štátnej správy lesného hospodárstva a poľovníctva:
Netýka sa predloženého materiálu.